SL Uradni list Evropske unije C 13/1

MNENJE št. 9/2012

o spremenjenem predlogu uredbe Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, ki jih zajema splošni strateški okvir, o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu ter o razveljavitvi Uredbe Sveta (ES) št. 1083/2006 – (COM(2012) 496 final – 2011/0276 (COD))

(v skladu z drugim pododstavkom člena 287(4) Pogodbe o delovanju Evropske unije)

2013/C 13/01

KAZALO

Odstavek Stran Uvod… 1–2 2 Splošna opažanja… 3–6 2

RAČUNSKO SODIŠČE EVROPSKE UNIJE JE –

ob upoštevanju Pogodbe o Evropski uniji (PEU), zlasti členov 4, 5 in 17 Pogodbe, ter Pogodbe o delovanju Evropske unije (PDEU), zlasti členov 174 do 178, drugega pododstavka člena 287(4) in členov 317, 318 in 322 Pogodbe,

ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (1),

ob upoštevanju zahteve Parlamenta za mnenje, ki jo je Sodišče prejelo 12. novembra 2012,

ob upoštevanju spremenjenega predloga uredbe, ki ga je predložila Komisija (2),

ob upoštevanju Mnenja Sodišča št. 1/2010 – Izboljševanje finančnega poslovodenja proračuna Evropske unije: tveganja in izzivi (3) in Mnenja Sodišča št. 7/2011 o predlogu uredbe Evropskega parlamenta in Sveta o nekaterih skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, ki jih zajema splošni strateški okvir, o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu ter o razveljavitvi Uredbe (ES) št. 1083/2006 (4),

ker Unija v skladu s členom 5 PEU deluje na področjih, ki niso v njeni izključni pristojnosti, samo če in kolikor lahko cilje predlaganih ukrepov zaradi njihovega obsega ali učinkov lažje doseže na ravni Unije,

ker Unija v skladu s členom 174 PDEU zaradi pospeševanja svojega vsesplošnega skladnega razvoja razvija in izvaja tiste svoje dejavnosti, ki vodijo h krepitvi njene ekonomske, socialne in teritorialne kohezije,

ker Komisija izvršuje proračun in upravlja programe (člen 17(1) PEU), izvršuje proračun v sodelovanju z državami članicami na lastno odgovornost in v mejah odobrenih proračunskih sredstev, pri čemer upošteva načela dobrega finančnega poslovodenja, in ker države članice sodelujejo s Komisijo, da bi zagotovile porabo odobrenih proračunskih sredstev v skladu z načeli dobrega finančnega poslovodenja (člen 317 PDEU) –

SPREJELO NASLEDNJE MNENJE:

UVOD

1. Komisijin spremenjeni predlog uredbe o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo ter o splošnih določbah o skladih na področju kohezijske politike v glavnem obravnava sprejetje skupnega strateškega okvira (SSO).

2. To mnenje je omejeno na spremenjeni predlog Komisije, splošne zadeve pa so obravnavane v Mnenju Sodišča št. 7/2011.

SPLOŠNA OPAŽANJA

3. V spremenjenem predlogu Komisije je spremenjen obseg SSO, njegovi elementi pa razdeljeni med novo prilogo (Priloga I) k uredbi o skupnih določbah in delegirani akt Komisije, zato obstaja tveganje, da bo politika postala še zapletenejša.

4. Sodišče ugotavlja, da je cilj SSO še vedno zagotavljanje jasne strateške usmeritve postopka načrtovanja na ravni držav članic in regij (glej uvodno izjavo 14 ter člen 2(2) in člen 10 spremenjenega predloga). Toda za razliko od prvotnega predloga Komisije SSO ciljev Unije ne bi več preoblikoval v ključne ukrepe za sklade. Namesto tega bi zakonodajalec Komisijo pooblastil, da določi okvirne ukrepe z visoko evropsko dodano vrednostjo in ustrezna načela izvajanja za posamezne tematske cilje ter prednostne naloge sodelovanja (glej člena 11 in 12 spremenjenega predloga). Sodišče v skladu s svojim prejšnjim mnenjem (glej odstavek 8 Mnenja št. 7/2011) meni, da je to v resnici ključni in odločilni element prihodnje kohezijske sheme in bi ga bilo zato treba šteti za bistveni element zakonodaje EU, ki v skladu s členom 290 PDEU ne more biti predmet prenosa pooblastil.

5. Sodišče opozarja tudi na svoje priporočilo, da bi bilo treba koncept evropske dodane vrednosti ubesediti v ustrezni politični deklaraciji ali v zakonodaji EU, da se političnim organom EU zagotovijo smernice, ki bi jih lahko uporabljali pri izbiranju prednostnih nalog za odhodke (glej odstavek 18 Mnenja št. 1/2010). Odobritev pravnega okvira za obdobje 2014–2020 je dobra priložnost za to. Takšno pojasnilo se zdi še pomembnejše, če bo potrjeno, da se Komisija pooblasti za določanje ukrepov z visoko evropsko dodano vrednostjo. Sodišče v zvezi s tem ugotavlja, da v opredelitvi iz spremenjenega predloga (glej člen 2(4) spremenjenega predloga) ni dovolj jasno navedeno, po kakšnih merilih bi bilo mogoče izbrati ukrepe, ki bi „znatno prispevali k doseganju posameznih in splošnih ciljev strategije Unije za pametno, trajnostno in vključujočo rast, in ki bi delovali kot referenčna točka pri pripravi programov“.

6. Poleg tega bi bilo treba v skladu z načelom subsidiarnosti vse ukrepe EU oblikovati tako, da bi vključevali cilj zagotavljanja dodane vrednosti EU, zaradi omembe „okvirnega“ seznama ukrepov (člen 12 spremenjenega predloga) pa bi bilo mogoče sklepati, da je zagotavljanje dodane vrednosti EU zgolj izbirno.

To mnenje je sprejelo Računsko sodišče v Luxembourgu na zasedanju 13. decembra 2012. Za Računsko sodišče Vítor Manuel da SILVA CALDEIRA Predsednik

(1) UL L 298, 26.10.2012, str. 1.

(2) COM(2012) 496 final z dne 11. septembra 2012.

(3) http://eca.europa.eu.

(4) UL C 47, 17.2.2012, str. 1.